Την ιδανική ψαροταβέρνα, πλησίον κάποιας λίμνης, αναζητεί τις τελευταίες ημέρες ο Αλέξης Τσίπρας, προκειμένου να εξηγήσει στα μέλη του κόμματος, τον τρόπο με τον οποίο μετέτρεψε τον ΣΥΡΙΖΑ από κόμμα αρχών, σε κόμμα αρχηγικό.

Ο πρωθυπουργός συμβουλεύεται διαρκώς τους στενούς του συνεργάτες και σύμφωνα με τις αποκλειστικές πληροφορίες του «Κουλουριού» έχει καταλήξει σε τρεις προορισμούς: το Μαυροχώρι Καστοριάς, την Ντραμπάτοβα Ιωαννίνων (με μεγάλο της ατού την ομώνυμη ταβέρνα) και τον Άγιο Αχίλλειο Πρεσπών. Τις ψαροταβέρνες αναμένεται να επιθεωρήσουν στελέχη του κόμματος κατά τη διάρκεια των επόμενων ημερών, με την τελική απόφαση να λαμβάνεται μέχρι τα τέλη της εβδομάδας.

Ο Αλέξης Τσίπρας μάλιστα, αναμένεται να επικοινωνήσει τηλεφωνικά με τον Βαγγέλη Μεϊμαράκη, προκειμένου ο τελευταίος να του μεταδώσει τεχνογνωσία, έπειτα από τη θρυλική ομιλία του ως αρχηγός τότε της ΟΝΝΕΔ σε ψαροταβέρνα της Βόλβης, στην οποία είχε εξηγήσει πώς η Νέα Δημοκρατία οφείλει να μετατραπεί από κόμμα αρχηγικό σε κόμμα αρχών.

Τέλος, διαψεύδονται προς το παρόν οι φήμες πως το επόμενο συνέδριο του ΣΥΡΙΖΑ θα λάβει χώρα στην Παπαδίτσα Λακωνίας.